Plaasvoorman van Tom Burke koelbloedig doodgeskiet - Die Kwêvoël
Plaasvoorman van Tom Burke koelbloedig doodgeskiet
March 22, 2018 March 26, 2018 kwevoel
'n Plaasvoorman van die plaas Dale in die Tom Burke-omgewing, Jasper von Kleist (61), is gisteraand 21 Maart dood nadat hy deur plaasanvallers in die bolyf geskiet is.
Volgens sy vriendin, me Sonja Joubert, het hulle gisteraand gesit en TV kyk toe hulle skote gehoor het wat buite hulle huis afgevuur word.
"Jasper het opgespring en op daardie oomblik het van die mans deur die voordeur op ons begin skiet. Die deur het glasvenstertjies en hulle kon ons binne sien. Nadat die eerste skoot my getref het, het Jasper voor my ingespring en hy is in die bors geskiet."
"Nog 'n skoot het my getref en ons het geval met Jasper wat half oor my gelê het. Ek het gehoor hoe hy roggel. Toe hou die roggel op en ek voel hoe hy ophou asemhaal. Toe weet ek hy is dood."
Joubert is twee keer raakgeskiet. Een skoot is deur haar arm en die ander deur haar skouer. Sy het vandag die bloedige toneel aan die VF Plus gewys en gesê dit het nie gelyk of die aanvallers iets wou roof nie, maar of hulle net die mense op die plaas voor die voet wou doodskiet.
Charlie Solomon, seun die bekende boer en plaaseienaar Nico Solomon, is ook gewond terwyl hy van die vier gewapende aanvallers probeer vlug het.
In nog 'n voorval op 'n kleinhoewe naby Port Elizabeth is 'n egpaar in hul sewentigerjare en 'n familielid in haar tagtigerjare Dinsdag in 'n aanval beseer.
Maandagaand is 'n plaasbestuurder van Ladybrand vermoor en sy vrou met messe gesteek en verkrag.
Dr Pieter Groenewald, leier van die VF Plus, is tans in Brussel, België, waar hy plaasaanvalle en onteienings sonder vergoeding met verskeie mense en groepe soos Unpo (Unrepresented Nations & Peoples Organization) en die Vlaamse Belang Jeugaksie (in Gent) gaan bespreek.